
ORDIN nr. 3.914 din 18 mai 2017 referitor la aprobarea Reperelor metodologice privind proiectarea curriculumului în dezvoltare locală (CDL), pentru clasele a IX-a şi a X-a, ciclul inferior al liceului, filiera tehnologică şi învăţământul profesional
EMITENT: Ministerul Educaţiei Naţionale
PUBLICAT ÎN: Monitorul Oficial nr. 510 din 3 iulie 2017
Data Intrarii in vigoare: 03 Iulie 2017
---------------------------------------------------

   În temeiul prevederilor:

  - art. 65 alin. (5) din Legea educaţiei naţionale nr. 1/2011, cu modificările şi completările ulterioare;

  – Ordinului ministrului educaţiei, cercetării şi inovării nr. 3.411/2009

 privind aprobarea planurilor-cadru de învăţământ pentru clasa a IX-a, ciclul inferior al liceului, filiera tehnologică, învăţământ de zi şi învăţământ seral;

  – Ordinului ministrului educaţiei, cercetării, tineretului şi sportului nr. 3.081/2010

 privind aprobarea planului-cadru de învăţământ pentru clasa a X-a, ciclul inferior al liceului, filiera tehnologică, învăţământ de zi şi învăţământ seral;

  – Ordinului ministrului educaţiei naţionale nr. 3.152/2014

 privind aprobarea planurilor-cadru de învăţământ pentru învăţământul profesional de stat cu durata de 3 ani, clasele a IX-a, a X-a şi a XI-a,

   în conformitate cu Hotărârea Guvernului nr. 26/2017 privind organizarea şi funcţionarea Ministerului Educaţiei Naţionale,

   ministrul educaţiei naţionale emite prezentul ordin.

  ART. 1

   Se aprobă Reperele metodologice privind proiectarea curriculumului în dezvoltare locală, pentru clasele a IX-a şi a X-a, ciclul inferior al liceului, filiera tehnologică şi învăţământul profesional, prezentate în anexa care face parte integrantă din prezentul ordin.

  ART. 2

   Începând cu anul şcolar 2017-2018, pentru clasele a IX-a şi a X-a, ciclul inferior al liceului, filiera tehnologică şi învăţământul profesional, elaborarea curriculumului în dezvoltare locală se va realiza conform Reperelor metodologice privind proiectarea curriculumului în dezvoltare locală, pentru clasele a IX-a şi a X-a, ciclul inferior al liceului, filiera tehnologică şi învăţământul profesional precizate la art. 1.

  ART. 3

   Direcţia generală evaluare şi monitorizare învăţământ preuniversitar, Direcţia generală management preuniversitar, Direcţia minorităţi, Centrul Naţional de Dezvoltare a Învăţământului Profesional şi Tehnic, inspectoratele şcolare şi unităţile de învăţământ profesional şi tehnic duc la îndeplinire prevederile prezentului ordin.

  ART. 4

   Prezentul ordin se publică în Monitorul Oficial al României, Partea I.



           Ministrul educaţiei naţionale,

           Pavel Năstase

   Bucureşti, 18 mai 2017.

   Nr. 3.914.

  ANEXĂ

   REPERE METODOLOGICE

   privind proiectarea curriculumului în

   dezvoltare locală pentru clasele a IX-a şi a X-a, ciclul

   inferior al liceului, filiera tehnologică şi învăţământul profesional

   În învăţământul profesional şi tehnic proiectarea curriculumului se subsumează principiilor de proiectare ale curriculumului naţional, dar este determinată de cele două scopuri fundamentale specifice dezvoltării de curriculum în învăţământul profesional şi tehnic:

  1. dobândirea, de către absolvenţi, a rezultatelor învăţării necesare pentru adaptarea în prezent şi mai ales în viitor la cerinţele unei pieţe a muncii aflate într-o continuă şi rapidă schimbare;

  2. dobândirea, de către absolvenţi, a acelor rezultate ale învăţării transferabile (domenii de competenţe-cheie) necesare atât pentru integrarea socială, cât şi pentru integrarea rapidă şi cu succes pe piaţa muncii.

   Curriculumul în dezvoltare locală (CDL) constituie oferta curriculară specifică fiecărei unităţi de învăţământ şi este realizat în parteneriat cu operatorii economici/instituţii publice partenere ale unităţii de învăţământ. Prin această ofertă curriculară se asigură cadrul necesar adaptării pregătirii profesionale a elevilor la cerinţele pieţei muncii locale şi/sau regionale.

   Proiectarea şi evaluarea curriculumului în dezvoltare locală asigură condiţii pentru implicarea partenerilor sociali (operatori economici, asociaţii/organizaţii locale ale angajatorilor şi/sau ale angajaţilor etc.) în procesul de identificare a competenţelor specifice pieţei forţei de muncă locale şi/sau regionale, pentru a le transpune în rezultate ale învăţării, şi a situaţiilor de învăţare oferite elevilor.

   Această componentă a curriculumului (CDL) răspunde nevoii de acordare a unei mai mari flexibilităţi unităţilor de învăţământ profesional şi tehnic cu privire la planificarea şi proiectarea ofertei de pregătire profesională a elevilor în parteneriat cu operatorii economici/instituţii publice partenere.

   Obiectivele introducerii CDL sunt:

  1. crearea de oportunităţi pentru aprofundarea/extinderea rezultatelor învăţării prevăzute în standardul de pregătire profesională (SPP) în scopul adaptării la tehnologiile specifice din unităţile în care elevii desfăşoară pregătirea practică şi/sau rezultate ale învăţării care sunt solicitate de piaţa muncii locală şi/sau regională şi care nu sunt oferite prin componenta naţională a curriculumului;

  2. crearea situaţiilor de învăţare necesare pentru dobândirea rezultatelor învăţării corespunzătoare domeniilor de competenţe-cheie, adaptate cerinţelor locale, în contexte legate de formarea profesională.

   Avantaje/Beneficii ale curriculumului în dezvoltare locală

   Curriculumul în dezvoltare locală oferă următoarele avantaje/beneficii:

  a) contribuie la creşterea flexibilităţii, adaptabilităţii şi în perspectivă a angajabilităţii absolvenţilor învăţământului profesional şi tehnic şi astfel:

  - facilitează tranziţia elevilor de la şcoală la viaţa activă prin adaptarea pregătirii profesionale a elevilor la nevoile pieţei muncii la nivel local;

  – contribuie la creşterea ratei de inserţie socioprofesională;

  b) extinde oportunităţile ocupaţionale ale elevilor;

  c) permite aprofundarea competenţelor-cheie, alături de unităţile de rezultate ale învăţării tehnice generale şi specializate, în contexte reale de muncă;

  d) contribuie la creşterea flexibilităţii ofertei educaţionale a unităţilor de învăţământ;

  e) oferă oportunităţi de dezvoltare durabilă la nivelul comunităţii locale prin contribuţia activă a partenerilor sociali la dezvoltarea resursei umane la nivel local;

  f) contribuie la o mai mare receptivitate a şcolilor cu privire la nevoile comunităţii locale;

  g) oferă condiţii pentru furnizarea de formare profesională la nivel local, valorificând standardele formulate la nivel naţional;

  h) creează oportunităţi pentru dezvoltarea relaţiilor dintre şcoală şi piaţa muncii locală.

   Precizări privind aplicarea CDL

   Curriculumul în dezvoltare locală este parte a planurilor de învăţământ şi a programelor şcolare atât ale învăţământului liceal tehnologic, cât şi ale învăţământului profesional, conform reglementărilor în vigoare.

   Programele şcolare, componente ale curriculumului în dezvoltare locală, respectă programelor şcolare incluse în curriculumul naţional. Rezultatele învăţării propuse trebuie să fie în concordanţă cu specificul profilului de formare, respectiv al calificărilor profesionale care pot fi dobândite la finalizarea studiilor, conform ofertei unităţii de învăţământ, cu nivelul anului de studii şi corelate cu curriculumul diferenţiat.

   Elaborarea curriculumului în dezvoltare locală (CDL)

   În vederea elaborării CDL vor fi parcurse următoarele etape:

  1. Identificarea nevoilor locale de calificări profesionale necesare a fi luate în considerare în proiectarea curriculumului în dezvoltare locală, prin:

  - investigaţii realizate cu sprijinul partenerilor sociali, operatorilor economici, membrilor Comitetului local de dezvoltare a parteneriatului social în formarea profesională, ONG-uri etc.;

  – analiza documentelor de planificare educaţională pe termen scurt şi mediu (PLAI, PAS, agenda locală 21, alte planuri de dezvoltare socio-economică locale şi zonale);

  – rezultatele studiilor de piaţa muncii.

  2. Stabilirea grupului de lucru în vederea elaborării curriculumului în dezvoltare locală. Grupul de lucru trebuie să aibă o structură bipartită, fiind format din:

  a) reprezentanţi ai unităţilor de învăţământ;

  b) reprezentanţi ai mediului economic de la nivel local (operatori economici/instituţii publice partenere ale unităţii de învăţământ, organizaţii nonprofit etc.).

  3. Proiectarea curriculumului în dezvoltare locală

   Curriculumul în dezvoltare locală se proiectează pentru fiecare an de studiu în parte, pentru a răspunde schimbărilor care intervin pe piaţa forţei de muncă la nivel local şi/sau regional.

   Pregătirea practică a elevilor prin CDL se poate desfăşura atât prin ore de laborator tehnologic, cât şi prin ore de instruire practică, stabilite de comun acord între unitatea de învăţământ şi operatorul economic/instituţia publică partener de practică, în funcţie de necesităţile şi posibilităţile de organizare a stagiilor de pregătire practică.

   Formatul curriculumului în dezvoltare locală este prezentat în anexa nr. 1, care face parte integrantă din prezentele repere metodologice.

   Procesul de proiectare a curriculumului în dezvoltare locală presupune parcurgerea următoarelor etape:

  - analiza nevoilor de formare identificate la nivelul operatorilor economici locali;

  – identificarea rezultatelor învăţării care răspund acestor nevoi de formare.

   Rezultatele învăţării pot fi:

   ● existente în standardul de pregătire profesională, dar să necesite aprofundare/extindere;

   ● suplimentare celor din standardul de pregătire profesională, dar legate de calificarea şi contextul pregătirii teoretice/practice a elevilor;

  - elaborarea conţinuturilor şi situaţiilor de învăţare necesare dezvoltării rezultatelor învăţării identificate;

  – stabilirea listei minime de resurse materiale;

  – precizarea sugestiilor metodologice;

  – precizarea sugestiilor privind evaluarea;

  – precizarea bibliografiei;

  – redactarea modulului de curriculum prin încadrarea în norma orară alocată în planul de învăţământ şi în conformitate cu calificările profesionale pentru care unitatea de învăţământ este acreditată.



  4. Avizarea şi aprobarea curriculumului în dezvoltare locală

   Procesul de avizare cuprinde următoarele etape:

  - avizarea de către comisia metodică a ariei curriculare "Tehnologii" din unitatea de învăţământ;

  – avizarea de către consiliul de administraţie al şcolii;

  – avizarea de către operatorul economic/instituţia publică parteneră;

  – avizarea de către Comitetul local de dezvoltare a parteneriatului social (structură consultativă ce funcţionează în cadrul consiliilor consultative ale inspectoratelor şcolare, cu atribuţii în domeniul învăţământului profesional şi tehnic);

  – aprobarea de către Consiliul de administraţie al inspectoratului şcolar judeţean/al municipiului Bucureşti.

  Avizarea şi aprobarea curriculumului în dezvoltare locală se realizează conform Fişei de evaluare a curriculumului în dezvoltare locală, prezentată în anexa nr. 2, care face parte integrantă din prezentele repere metodologice.

   Avizarea şi aprobarea curriculumului în dezvoltare locală se realizează anual, existând posibilitatea prelungirii valabilităţii în cazul în care nu intervin modificări cu privire la rezultatele învăţării şi/sau situaţiile de învăţare solicitate de partenerii sociali.



  ANEXA NR. 1

   Formatul curriculumului în dezvoltare locală

   Date de identificare a CDL

  1. Instituţia de învăţământ

  2. Denumirea operatorului economic/instituţiei publice partener(e)

  3. Titlul CDL

  4. Tipul CDL-ului [aprofundare/extindere/rezultate ale învăţării suplimentare care răspund nevoilor operatorului economic/instituţiei publice partener(e)]

  5. Profilul/Domeniul de pregătire profesională

  6. Calificarea profesională

  7. Clasa

  8. Număr ore

  9. Autorii

  - Unitatea de învăţământ: ......................................

  – Operatorul economic: .........................................


  1. Notă de prezentare

  - denumirea calificării

  – nivelul de pregătire (învăţământ liceal/învăţământ profesional)

  – numărul de ore alocat modulului

  – scopul modulului CDL

  – rolul CDL-ului în pregătirea de specialitate a elevului şi argumentarea parcurgerii sale în anul de studiu, în unitatea de învăţământ respectivă, în zona/localitatea respectivă

  – situaţiile de învăţare care răspund nevoilor de formare identificate împreună cu operatorul economic/instituţia publică parteneră a unităţii de învăţământ

  – scurtă descriere a nevoilor de formare cărora le răspunde CDL-ul şi a rezultatelor învăţării suplimentare şi/sau aprofundate/extinse propuse a fi dobândite, precum şi lista unităţii/unităţilor de rezultate ale învăţării din SPP*1) vizate căreia/cărora le sunt integrate rezultate ale învăţării propuse spre aprofundare/extindere

──────────

  *1) Se va/vor preciza, dacă este cazul, acea/acele unitate/unităţi de rezultate ale învăţării din SPP care va/vor avea rezultate ale învăţării propuse spre aprofundare/extindere în cadrul CDL-ului.

──────────

    ┌────────────────────────────────────────────┬─────────────┬────────┐

    │Rezultate ale învăţării suplimentare/       │Conţinuturile│Situaţii│

    │Rezultate ale învăţării propuse spre        │învăţării*3) │   de   │

    │aprofundare/extindere*2)                    │             │învăţare│

    ├────────────────────────────────────────────┤             │        │

    │                                            │             │        │

    ├──────────────┬─────────────┬───────────────┤             │        │

    │  Cunoştinţe  │  Abilităţi  │   Atitudini   │             │        │

    ├──────────────┼─────────────┼───────────────┼─────────────┼────────┤

    │              │             │               │             │        │

    ├──────────────┼─────────────┼───────────────┼─────────────┼────────┤

    │              │             │               │             │        │

    └──────────────┴─────────────┴───────────────┴─────────────┴────────┘

──────────

  *2) Se vor preciza, după caz, rezultate ale învăţării suplimentare exprimate în termeni de cunoştinţe, abilităţi şi atitudini sau codurile corespunzătoare rezultatelor învăţării propuse spre aprofundare/extindere, conform SPP.

   *3) Conţinuturile învăţării - se vor preciza acele conţinuturi ale învăţării agreate împreună cu operatorul economic, corelate cu cunoştinţele, abilităţile şi atitudinile menţionate.

──────────

  2. Tabel de corelare dintre rezultatele învăţării şi conţinuturile învăţării

  - Lista minimă de resurse materiale (echipamente, unelte şi instrumente, machete, materii prime şi materiale, documentaţii tehnice, economice, juridice etc.) necesare dobândirii rezultatelor învăţării (existente în şcoală sau la operatorul economic)

  3. Sugestii metodologice

   Se vor prezenta:

  - informaţii cu rolul de a orienta cadrul didactic/tutorele asupra modalităţilor de dezvoltare a rezultatelor învăţării exprimate în termeni de cunoştinţe, abilităţi şi atitudini prin intermediul conţinuturilor prevăzute;

  – exemple de activităţi de învăţare;

  – exemple de metode didactice recomandate, centrate pe elev şi pe activitatea acestuia, însoţite de detalieri privind folosirea unora dintre acestea în procesul didactic de predare/învăţare.


  4. Sugestii privind evaluarea

   Sugestiile privind evaluarea vor fi definite prin raportare la specificul rezultatelor învăţării urmărite şi al conţinuturilor învăţării prevăzute; vor fi formulate tipuri/metode de evaluare şi exemple de instrumente/itemi de evaluare, cu detalieri pentru acele rezultate ale învăţării prezentate la sugestiile metodologice.

  5. Bibliografie

  ANEXA NR. 2

   FIŞĂ DE EVALUARE

   a curriculumului în dezvoltare locală

    


   
        APROBAT                                                 AVIZAT,
        ───────                                                 ───────
        Consiliul de administraţie al ISJ/ISMB                   CLDPS
        şedinţa din data de: ...............
   
        Instituţia de învăţământ ...........................................
        Denumirea operatorului economic/instituţiei publice partenere ..........
        Titlul CDL ..................................................
        Tipul de CDL .........................................
        Profilul/Domeniul de pregătire ........................................
        Calificarea profesională ..............................................
        Clasa ................................................................
        Autorii:
        - Unitatea de învăţământ: ............................................
        - Operatorul economic/instituţia publică parteneră: ..................
   
                           Criterii şi indicatori de evaluare
   
    ┌────────────────────────────────────────────────────────────────────────────────────────┬──┬──┬───────────┐
    │                      Criterii/Indicatori                                               │Da│Nu│  Da, cu   │
    │                                                                                        │  │  │recomandare│
    ├────────────────────────────────────────────────────────────────────────────────────────┴──┴──┴───────────┤
    │I. Respectarea structurii standard a programei prin includerea următoarelor secţiuni:                     │
    ├────────────────────────────────────────────────────────────────────────────────────────┬──┬──┬───────────┤
    │Nota de prezentare                                                                      │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Lista unităţilor de rezultate ale învăţării din SPP*1) vizate                           │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Rezultatele învăţării exprimate în termeni de cunoştinţe, abilităţi şi atitudini        │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Conţinuturile învăţării (asociate rezultatelor învăţării prevăzute)                     │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Situaţiile de învăţare                                                                  │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Lista minimă de resurse materiale                                                       │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Sugestiile metodologice (inclusiv exemple de activităţi de învăţare şi de metode        │  │  │           │
    │didactice folosite în procesul de predare/învăţare)                                     │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Sugestii privind evaluarea (metode de evaluare şi de instrumente/itemi de evaluare)     │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Bibliografie                                                                            │  │  │           │
    ├────────────────────────────────────────────────────────────────────────────────────────┴──┴──┴───────────┤
    │II. Elemente de calitate                                                                                  │
    ├────────────────────────────────────────────────────────────────────────────────────────┬──┬──┬───────────┤
    │Concordanţa cu nevoile de formare identificate la nivel local                           │  │  │           │
    ├────────────────────────────────────────────────────────────────────────────────────────┴──┴──┴───────────┤
    │Conţinutul notei de prezentare                                                                            │
    ├────────────────────────────────────────────────────────────────────────────────────────┬──┬──┬───────────┤
    │- Oportunitatea parcurgerii CDL                                                         │  │  │           │
    ├────────────────────────────────────────────────────────────────────────────────────────┼──┼──┼───────────┤
    │- Concordanţa cu resursele disponibile la nivelul unităţii de învăţământ şi ale         │  │  │           │
    │operatorului economic/instituţiei publice partenere                                     │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Corelarea rezultatelor învăţării cu conţinuturile                                       │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Corelarea rezultatelor învăţării cu situaţiile de învăţare                              │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Adecvarea exemplelor de metode de predare/învăţare cu demersul didactic propus          │  │  │           │
    ├────────────────────────────────────────────────────────────────────────────────────────┼──┼──┼───────────┤
    │Adecvarea modalităţilor de evaluare la demersul didactic propus                         │  │  │           │
    └────────────────────────────────────────────────────────────────────────────────────────┴──┴──┴───────────┘

──────────

  *1) Se va/vor preciza, dacă este cazul, acea/acele unitate/unităţi de rezultate ale învăţării din SPP care va/vor avea rezultate ale învăţării propuse spre aprofundare/extindere în cadrul CDL-ului.

──────────

   NOTĂ:

   Pentru a fi supus avizării şi aprobării proiectul de programă trebuie să întrunească criteriul I, pentru toţi indicatorii, şi criteriul II pentru minimum 5 indicatori.

   Avizul comisiei metodice a ariei curriculare "Tehnologii": ................

   Avizul consiliului de administraţie al şcolii: ............................

   Avizul operatorului economic/instituţiei publice partenere: ...............

   -------

